
МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА
                                      
БЕОГРАД
                                     Немањина 22-26
			

На  основу члана 21. став 1. Закона о Заштитнику грађана („Службени гласник РС“, брoj 105/2021), Заштитник грађана је са становишта своје законом утврђене надлежности, размотрио Предлог закључка о усвајању Финалног извештаја о спровођењу Стратегије унапређења положаја особа са инвалидитетом у Републици Србији за период 2020. до 2024. године („Службени гласник РС“, број 44/20), примљен актом Министарства за рад, запошљавање, борачка и социјална питања, број: 002615105 2025 13400 009 001 051 001 од 11. јуна 2025. године и даје следеће


МИШЉЕЊЕ

НА ПРЕДЛОГ ЗАКЉУЧКА О УСВАЈАЊУ ФИНАЛНОГ ИЗВЕШТАЈА О СПРОВОЂЕЊУ СТРАТЕГИЈЕ УНАПРЕЂЕЊА ПОЛОЖАЈА ОСОБА СА ИНВАЛИДИТЕТОМ У РЕПУБЛИЦИ СРБИЈИ ЗА ПЕРИОД 2020. ДО 2024. ГОДИНЕ („СЛУЖБЕНИ ГЛАСНИК РС“, БРОЈ 44/20)


Након свеобухватног разматрања Предлога закључка о усвајању Финалног извештаја о спровођењу Стратегије унапређења положаја особа са инвалидитетом у Републици Србији за период 2020. до 2024. године („Сл. гласник РС“, брoj 44/20), (у даљем тексту: Финални извештај), Заштитник грађана у обављању послова Независног механизма за праћење Конвенције о правима особа са инвалидитетом, жели да изрази задовољство што су општи циљ и посебни циљеви и мере предвиђени Стратегијом унапређења положаја особа са инвалидитетом у Републици Србији за период 2020. до 2024. године, а тиме и Финалног извештаја о њеном спровођењу, усаглашени са начелима и одредбама Конвенције о правима особа са инвалидитетом. Са друге стране, Заштитник грађана жели да истакне да у погледу операционализације тих циљева на ниво активности у оквиру акционих планова за спровођење овог стратешког документа а посебно могућности за праћење ефеката спровођења тих активности, није у потпуности одговорено потребама, што је и препознато у самом Финалном извештају. У циљу праћења ефеката јавних политика и креирања даљих мера заснованих на чињеницама, у наредном циклусу планирања методолошки приступ мора бити значајно унапређен, како би Финални извештај могао дати „комплетну слику“ остварених циљева и мера у извештајном периоду а тиме и добру основу за креирање наредног стратешког циклуса.
Према увидима Заштитника грађана, посебан системски проблем, који није до предлагача, је непостојање прецизних и комплетних евиденција, пре свега са локалног нивоа а које је могуће агрегирати на националном нивоу, са прецизним полазним (базним) вредностима у односу на које се мери напредак, индикаторима ефеката који нису произвољни већ утврђени на основу постојећих трендова и поузданих извора провере, као и без јасног и транспарентног приказа утрошених средстава на нивоу активности. У ситуацији када ови параметри постоје тек за неке активности, тешко је прецизно мерити ниво остварености ефеката на нивоу посебних циљева, те су стога оцене нужно наративног карактера а општи закључци парцијалног карактера. 
Заштитник грађана са великим задовољством поздравља планирани почетак израде Закона о евиденцијама особа са инвалидитетом, којим ће бити омогућено формирање јединствене базе података о особама са инвалидитетом у Републици Србији а чије је усвајање планирано за крај 2025. године или почетак 2026. године, као и Нацрта закона о организацијама особа са инвалидитетом, за које у Финалном извештају није дат податак да ли је формирана радна група, ко је предлагач и докле се стигло у овом процесу. Управо у циљу пуног остваривања мандата Заштитника грађана у обављању послова Независног механизма кроз праћење усклађености националног законодавног оквира са Конвенцијом, анализе ефеката спроведених мера јавних политика и њихове усклађености са Конвенцијом, праћења извршења препорука Комитета за права особа са инвалидитетом, као и давања оцене стања и положаја особа са инвалидитетом у РС и давање препорука за осигурање усклађености, молимо вас да укључите Заштитника грађана у процес израде горе наведених закона од значаја за праћење положаја особа са инвалидитетом у Републици Србији. То је неопходно и у циљу остварења трећег посебног циља Стратегије а који се односи на „Системско увођење перспективе инвалидитета у доношење, спровођење и праћење јавних политика“.
Такође, у вези са активношћу 3.1.1.1. чији је носилац Заштитник грађана, обавештавамо Вас да је крајем 2024. године формирано Одељење Националног независног механизма за праћење Конвенције о правима особа са инвалидитетом (у даљем тексту: Независни механизам), да су обављене припремне активности за почетак рада у смислу развоја специфичне методологије рада, процедура, развоја базе података о постојећим статистичким и другим подацима према члановима Конвенције о правима особа са инвалидитетом, развоја индикатора за праћење и израде појединачних упитника за прикупљање података према члановима Конвенције и да је у току конкурс за запошљавање две особе у овом Одељењу. Заштитник грађана у обављању послова Независног механизма већ је остварио контакте са Националном организацијом особа са инвалидитетом и одржао појединачне састанке са представницима већине савеза особа са инвалидитетом како би сагледао шта су најзначајније баријере са којима се особе са одређеним типом инвалидитета суочавају и које законодавне измене заступају ови савези. Такође, Заштитник грађана је одржао и састанке са представницима органа и организацијама које учествују у имплементирању мера које се односе на особе са инвалидитетом и прикупљању статистичких података, као и независним контролним органима на покрајинском и локалним нивоима како би прикупио податке на шта се особе са инвалидитетом на локалу и покрајинском нивоу највише притужују. 
У погледу мере 3.1.2. где се у извештају констатује да није формирано посебно тело за развој методологије за вредновање учинка јавних политика, програма и планова који се односе на особе са инвалидитетом (активност 3.1.1.2. у оквиру Акционог плана), са циљем да развије методологију која ће омогућити објективно и свеобухватно мерење и процену резултата и ефеката јавних политика, програма и планова намењених особама са инвалидитетом, уз пуно учешће представника организација особа са инвалидитетом, Заштитник грађана изражава жаљење што током процеса имплементације Стратегије није дошло до формирања овог тела. 
Користимо прилику да напоменемо да Заштитник грађана такође има формиран Савет за права особа са инвалидитетом, који је своју конститутивну седницу одржао 12. јуна ове године и у чијем саставу се налазе истакнути представници Националне организације особа са инвалидитетом и великог броја савета у њеном саставу, као и представници академске заједнице.

С поштовањем,



	ЗАШТИТНИК ГРАЂАНА

	


	мр Зоран Пашалић

